Predkladacia správa
Výzvy súčasnosti, ktorým dnes v zmenenej bezpečnostnej situácii čelíme, kladú vysoké nároky na ich komplexné zvládanie. Svojím charakterom si vyžadujú spájať úsilie viacerých krajín, žiadna z krajín nemá dnes schopnosť čeliť týmto výzvam osamotene. Z pohľadu Organizácie Severoatlantickej zmluvy (ďalej len „NATO“), teda aj Slovenskej republiky ako jej plnohodnotného člena, sa kolektívna obrana stáva oveľa výraznejšou kľúčovou úlohou ako tomu bolo v minulosti, pričom naďalej zostáva jej základnou zodpovednosťou.
Základným princípom je pritom predchádzanie konfliktom a vojne, ochrana spojencov, zaistenie slobody rozhodovania a realizácia rozhodnutí, ako aj ochrana hodnôt, na ktorých NATO stojí, t. j. sloboda jednotlivca, demokracia, ľudské práva a vláda zákona. Za jeden zo základných elementov aliančnej obrannej stratégie sa považuje odstrašenie. Hlavným nositeľom zmien aliančnej obrany a politiky odstrašenia je Akčný plán pripravenosti (RAP) schválený na summite NATO vo Walese v roku 2014. Jeho cieľom bolo zaistiť pripravenosť NATO reagovať rýchlo a účinne na nové bezpečnostné hrozby z východu, ako aj z juhu. Ide o najvýznamnejšie posilnenie kolektívnej obrany NATO od konca studenej vojny. Na základe RAP bola následne počas summitu NATO vo Varšave v júli 2016 schválená posilnená zostava obrany a odstrašenia, ktorá má poskytnúť NATO široké spektrum možností na obranu aliančného územia, obyvateľstva, vzdušného priestoru a námorných liniek pred akýmkoľvek ohrozením z akéhokoľvek smeru. Medzi kľúčové témy summitu vo Varšave patrila téma posilnenia obrany a odstrašenia. Spojenci prijali balík opatrení na posilnenie kolektívnej obrany, predovšetkým na vonkajšej hranici NATO na jej východnom krídle. Najzásadnejším rozhodnutím v oblasti posilnenia kolektívnej obrany bolo schválenie posilnenej predsunutej prítomnosti (enhanced forward presence – eFP) NATO v Poľsku, Litve, Lotyšsku a Estónsku rozmiestnením jednej mnohopráporovej skupiny v každom z uvedených členských štátov. Každú z týchto práporových skupín vedie jedna tzv. rámcová krajina. Viaceré členské štáty už na summite vo Varšave ohlásili svoje konkrétne príspevky do jednotlivých práporových skupín, pričom ohlásenie príspevku sa očakáva od všetkých členských krajín NATO. Slovenská republika ohlásila na summite vo Varšave svoj príspevok do opatrení na uistenie spojencov v rámci úsilia Vyšehradskej štvorky (V4) - v druhom štvrťroku 2017 príspevkom do výcviku krajín V4 v Lotyšsku jednou rotou 152 príslušníkov ozbrojených síl Slovenskej republiky. 


Predmetný materiál navrhuje deklarovať príspevok Slovenskej republiky do ENHANCED FORWARD PRESENCE na území štátov Pobaltia (prioritne Lotyšskej republiky pod velením NATO v sektore zodpovednosti Kanady) s cieľom demonštrovať súdržnosť NATO a odhodlanosť podieľať sa na eliminácii prípadných hrozieb.
         Návrh na súhlas ústavného orgánu Slovenskej republiky s vyslaním príspevku bude, v závislosti od záverov rokovaní so zahraničnými partnermi, predmetom osobitného materiálu v súlade s Ústavou Slovenskej republiky.

          Predmetný návrh sa predkladá na rokovanie vlády Slovenskej republiky na základe článku 119 písm. i) Ústavy Slovenskej republiky, podľa ktorého do pôsobnosti vlády Slovenskej republiky patrí, okrem iného, rozhodovať o zásadných otázkach vnútornej a zahraničnej politiky. 

          Predložený materiál nemá vplyv na rozpočet verejnej správy, podnikateľské prostredie, nemá sociálne vplyvy ani vplyv na životné prostredie a informatizáciu spoločnosti. Materiál nebol pre krátkosť času predmetom medzirezortného pripomienkového konania. 

